VisiCalc
VisiCalc (eng. Visible Calculator, u prevodu Vidljivo računanje) je prvi računarski program za proračunske tabele za lične računare, prvobitno napravljen za Apple II. Često se smatra da je ova aplikacija pretvorila tadašnje mikroračunare, koji su koristili entuzijasti iz hobija, u ozbiljan poslovni alat, zbog čega je dvije godine kasnije IBM predstavio IBM PC. VisiCalc je bio glavni adut Apple II računara. U prvih šest godina prodat je u više od 700.000 primjeraka, a do kraja svog životnog vijeka oko 1 milion. Prvobitno razvijen za Apple II koristeći 6502 asembler koji je radio na Multics time sharing mašini, VisiCalc je kasnije prebačen na brojne platforme, na 8-bitne a kasnije i neke 16-bitne sisteme. VisiCorp, firma koja je razvijala softver, je odmah po izlasku IBM PC izdala VisiCalc koji je bio identičan originalnoj 8-bitnoj Apple II verziji. Kada je 1983. predstavljen Lotus 1-2-3, iskoristivši u potpunosti proširenu memoriju i ekran tadašnjih računara, prodaja VisiCalc-a je naglo stala. Prodaja je bila tako slaba da je kompanija ubrzo propala. Lotus Development je kupio VisiCorp 1985. godine i odmah je okončao prodaju VisiCalca i ostalih proizvoda firme.